Milí bratia a sestry v rodine saleziánov spolupracovníkov!

V minulom roku ste dostali ponuku podnetov pre vaše formačné stretnutia, ktoré boli zamerané na niektoré prvky ľudskej zrelosti. V tomto roku by sme sa chceli zamerať na témy, ktoré nám môžu pomôcť rásť v kresťanskej zrelosti. Budeme však vidieť, že ľudská a kresťanská formácia nie sú dve oddelené etapy našej formácie, lebo kresťanská formácia, ako to budeme zreteľne vidieť, zostáva nevyhnutne aj formáciou človeka.

Desať tém, ktoré vám ponúkame sa člení na tri oblasti. Prvé dve témy nám pripomenú, že formácia a výchova nie sú v živote kresťana len nejaký doplnok života, ale priam jeho podstata. Ďalšie tri témy upriamia pozornosť na cieľ každej kresťanskej formácie. A napokon v piatich témach sa budeme inšpirovať blahoslavenstvami, v ktorých sa skrýva syntéza kresťanského životného programu:

1. Základný postoj kresťanskej formácie a výchovy
2. Kresťanská formácia vedie k plnej realizácii človeka
3. Byť človekom podľa obrazu Ježiša
4. Tvár Ježiša z Nazareta a tvár Ježiša vzkrieseného a osláveného
5. Ježišova tvár, ktorá sa ohlasuje: Cirkev a Ježišova tvár, ktorá má naše svedectvo: život
6. Blažení chudobní v duchu. Práca a peniaze
7. Blažení plačúci a milosrdní. Bolesť a milosrdenstvo
8. Blažení hladní a smädní po spravodlivosti a blažení prenasledovaní. Modlitba a svedectvo
9. Blažení tichí a blažení tvorcovia pokoja. Spoločenstvo a občianstvo.
10. Blažení čistého srdca. Srdce a city.

Každá téma má úvod zo zahraničných materiálov, ponuku Božieho slova, učenia Cirkvi a v tretej časti sú otázky na debatu, ktoré samozrejme môžu byť aj vaše vlastné. Kto si pripravuje tému, ten si z nej vyberie to, čo je aktuálne. Otázky na konci sú postavené individuálne, ale je potrebné klásť si ich aj ako spoločenstvo. Na záver každej témy je nejaký konkrétny poznatok a nejaký podnet pre život a činnosť. Lebo máme rásť v poznaní i v konaní.

Prajeme vám teda veľa krásnych chvíľ na spoločných stretnutiach, aby to boli chvíle plné ľudskej i kresťanskej lásky, čas, v ktorom budeme konfrontovať náš život s Ježišovým slovom a príkladom. A jeho prítomnosť nám zaručí aj radosť, ktorú nám nikto a nič nebude môcť vziať.

*Pavol Grach, SDB*